**Informatīvais ziņojums par Eiropas Savienības stratēģijas Baltijas jūras reģionam projektu izstrādāšanas instrumenta (Seed Money Facility) projektiem „Integrēta veselības aprūpe gados veciem cilvēkiem Baltijas jūras reģionā (INTEGBALT)” un „Dzīvesveida izmaiņu vadība mazturīgās ģimenēs, kurās dzīvo jaunieši, pielietojot personalizētās IT konsultācijas (MyLifeChange)”**

Eiropas Savienības stratēģija Baltijas jūras reģionam (turpmāk – EUSBSR[[1]](#footnote-1)) ir pirmā Eiropas Savienības (turpmāk – ES) iekšējā stratēģija Eiropas makroreģionam, kuras pamatā ir inovatīva un integrēta ilgtermiņa pieeja ES politiku īstenošanai Baltijas jūras reģionā.

EUSBSR projektu izstrādāšanas instrumenta (turpmāk – Seed Money Facility[[2]](#footnote-2)) komiteja 2014.gada 22.janvārī ir apstiprinājusi finansējumu Seed Money Facility projektiem „Integrēta veselības aprūpe gados veciem cilvēkiem Baltijas jūras reģionā (INTEGBALT)” (turpmāk – projekts INTEGBALT) un „Dzīvesveida izmaiņu vadība mazturīgās ģimenēs, kurās dzīvo jaunieši, pielietojot personalizētas IT konsultācijas (MyLifeChange)” (turpmāk – projekts MyLifeChange) īstenošanai.

**I Seed Money Facility projekts „Integrēta veselības aprūpe gados veciem cilvēkiem Baltijas jūras reģionā (INTEGBALT)”**

Seed Money Facility projekta INTEGBALT mērķis ir sagatavot projekta pieteikumu galvenajam projektam, kurš tiks iesniegts ES līdzfinansēto projektu uzsaukumā.

Seed Money Facility projektā INTEGBALT Nacionālais veselības dienests (turpmāk - NVD) piedalās vadošā partnera statusā. NVD sadarbības partneri Seed Money Facility projekta INTEGBALT realizācijai ir Ziemeļu Dimensijas partnerības Sabiedrības veselības un sociālās labklājības sekretariāts, Klaipēdas universitāte (Lietuva) un Ziemeļu Savo veselības aprūpes rajona pārvalde (Somija). Ar projektu INTEGBALT tiks turpināts Ziemeļu Dimensijas Partnerības Sabiedrības veselības un sociālās labklājības sekretariāta iniciētā Baltijas jūras reģiona transnacionālās sadarbības programmas projekta „Sabiedrības veselības uzlabošana, veicinot vienlīdzīgi pieejamu augstas kvalitātes primārās veselības aprūpes sistēmu (ImPrim)” (turpmāk – projekts ImPrim) iesāktais darbs inovatīvu risinājumu izveidē, lai gados veco cilvēku ar hroniskām saslimšanām, īpašu uzmanību pievēršot tiem, kam ir vairākas hroniskās saslimšanas, veselības aprūpi padarītu finansiāli efektīvāku. Projektā ImPrim NVD darbojās kā sadarbības partneris, veicot darba paketes „Finanšu instrumentu uzlabošana primārās veselības aprūpes pakalpojumu nodrošināšanai” koordināciju. Pamatojoties uz projekta ImPrim rezultātiem, Latvijā ir ieviesta uz iniciatīvu orientēta primārās veselības aprūpes pakalpojumu apmaksas sistēma, kas balstās uz sniegto pakalpojumu apjomu (kapitācija) un sasniegtajiem rezultātiem, kuri tiek kvantitatīvi noteikti izmantojot konkrētus indikatorus.

Eiropā katru gadu palielinās gados vecu cilvēku ar hroniskām slimībām skaits, kuriem ir nepieciešama dažāda veselības un sociālā aprūpe. Pašlaik šādu cilvēku aprūpe notiek fragmentāri un attiecīgi ir ļoti dārga, bet ierobežotie finanšu līdzekļi ES valstīs rada nepieciešamību izmainīt pastāvošo aprūpes kārtību, racionalizējot to, kas ir arī galvenais projekta INTEGBALT sagaidāmais rezultāts. Galvenās projekta INTEGBALT aktivitātes būs orientētas uz veselības nevienlīdzību samazināšanu.

Projekta INTEGBALT mērķis atbilst ES veselības politikas vadlīnijām Health 2020, kuru viens no mērķiem ir universālas veselības aprūpes sistēmas nodrošināšana, turklāt, ievērojot projekta aktuālo tematu, projekta aktivitāšu īstenošanā iesaistīsies arī Pasaules Veselības organizācijas Eiropas reģionālās pārstāvniecības primārās veselības aprūpes eksperti. Projekta INTEGBALT aktivitātes sakrīt arī ar ES izaugsmes stratēģijas „Eiropa 2020” mērķiem par sociālo iekļaušanu un nabadzības risku mazināšanu, it īpaši gados veciem cilvēkiem, lai viņiem nepieciešamā aprūpe būtu pieejama mājas apstākļos un tā būtu izmaksu efektīva. Ieviešot projekta INTEGBALT rezultātus praksē, samazināsies stacionāros uzņemto veco cilvēku skaits, jo vecajiem cilvēkiem nepieciešamie veselības aprūpes pakalpojumi tiks iespējami maksimāli nodrošināti pacientu dzīves vietās. Uzlabojot komunikāciju starp primārās veselības aprūpes, sekundārās ambulatorās veselības aprūpes un sociālās aprūpes speciālistiem, samazināsies neatbilstošā veselības aprūpes līmenī sniegto pakalpojumu skaits un pacientam pakalpojumu nodrošinās pakalpojumu sniedzējs ar zemākajām izmaksām, līdz ar to pakalpojumus varēs sniegt lielākam iedzīvotāju skaitam.

Seed Money Facility projekta INTEGBALT granta līgums (noslēgts 2014.gada 14.martā starp Šlēzvigas – Holšteinas investīciju banku (Investitionsbank Schleswig – Holstein, Fleethörn) (Vācija) un NVD) paredz, ka kopējais finansējums NVD laika posmā no 2014.gada 23.janvāra līdz 2015.gada 22.janvārim ir 17 120 EUR, t.sk. 14 552 EUR ES finansējums un 2 568 EUR NVD līdzfinansējums (skatīt 1.tabulu).

1.tabula

**Seed Money Facility projekta INTEGBALT realizācijai plānotais finansējums, EUR**

|  |  |  |  |
| --- | --- | --- | --- |
|  |  | tai skaitā | |
|  | **Kopā** | **ES finansējums, 85%** | **Papildus nepieciešamā līdzfinansējuma daļa, 15%** |
| Atlīdzība (EKK 1000), t. sk. | 7 240 | 6 154 | 1 086 |
| Atalgojums (EKK 1100) | 5 858 | 4 979 | 879 |
| Darba devēja valsts sociālās apdrošināšanas obligātās iemaksas (EKK 1210) | 1 382 | 1 175 | 207 |
| Preces un pakalpojumi (EKK 2000) | 9 880 | 8 398 | 1 482 |
| **KOPĀ** | **17 120** | **14 552** | **2 568** |

Atbilstoši Seed Money Facility rokasgrāmatai (Manual[[3]](#footnote-3)) Seed Money Facility projekta INTEGBALT īstenošanā NVD darbinieku stundas likme, tai skaitā arī tādi izdevumi kā telpu noma un komunālie maksājumi, noteikta 11,00 EUR stundā. Lai ievērotu Ministru kabineta 2013.gada 29.janvāra noteikumus Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” atalgojuma noteikšanā, projekta īstenošanā iesaistītajiem darbiniekiem tiek noteikta likme 8,25 EUR stundā jeb 10,20 EUR stundā, ieskaitot darba devēja obligātās sociālās apdrošināšanas iemaksas. Starpība 0,80 EUR apmērā tiek novirzīta uz pozīciju „Preces un pakalpojumi” īres maksas un komunālo pakalpojumu nomaksai. Pozīcijas „Preces un pakalpojumi” izdevumi ir paredzēti komandējumiem, semināru un sanāksmju organizēšanai, kā arī īres maksai un komunālo pakalpojumu nomaksai. Seed Money Facility projekta INTEGBALT realizācijas laikā paredzētas četras vadības grupas sanāksmes, kā arī paredzēts apmeklēt Baltijas jūras reģionu valstu veselības aprūpes politikas veidotājus, lai noskaidrotu katras valsts vajadzības un vēlmes dalībai galvenajā projektā. 2014.gada oktobrī Rīgā plānots organizēt projekta divu dienu semināru par integrēto veselības aprūpes modeli un sanāksmi, kurā piedalīsies visi galvenā projekta INTEGBALT partneri.

Seed Money Facility projekta INTEGBALT realizācijā ir iesaistīti divi NVD darbinieki – Seed Money Facility projekta INTEGBALT vadītājs un vecākais eksperts.

**II Seed Money Facility projekts „Dzīvesveida izmaiņu vadība mazturīgās ģimenēs, kurās dzīvo jaunieši, pielietojot personālu un IT konsultācijas (MyLifeChange)”**

Seed Money Facility projekta MyLifeChange mērķis ir sagatavot projekta pieteikumu galvenajam projektam, kurš tiks iesniegts ES līdzfinansēto projektu uzsaukumā.

Seed Money Facility projektā MyLifeChange NVD piedalās sadarbības partnera statusā. Seed Money Facility projekts MyLifeChange tiek īstenots vadošā partnera Flensburgas universitātes (Vācija) vadībā, piedaloties arī sadarbības partnerim Norvēģijas Integrētās veselības aprūpes un tele-medicīnas centram.

Projektā MyLifeChange izmantos un pielāgos iepriekšējo Baltijas jūras reģiona transnacionālās sadarbības programmas projektu (projekts ImPrim, projekts „Sociālās kapacitātes stiprināšana, lai pielietotu eVeselības tehnoloģijas gados vecu cilvēku aprūpē (ICT for Health)” un projekts „Sociālo apstākļu uzlabošana primārās veselības aprūpes pakalpojumu sniedzējiem Baltijas jūras reģiona valstu mazapdzīvotos rajonos ar tele-konsultāciju un tele-mentoringa ieviešanu, novēršot veselības aprūpes profesionāļu aizbraukšanu no mazapdzīvotām teritorijām, kā arī viņu profesionālo izolētību (PrimCareIT)” (turpmāk – projekts PrimCareIT)) rezultātus jaunai un būtiskai mērķa grupai – maznodrošināti gados jauni cilvēki – un pētījumu jomai – kompleksi profilakses pasākumi, iesaistot personalizētu aprūpi kombinācijā ar informācijas komunikāciju tehnoloģiju pielietošanu – veselības aprūpē. Attīstot inovatīvu un turpmāk izmantojamu, pielāgojamu instrumentu ne-infekciju slimību profilaksei jauniešu mērķauditorijai (vecumā 14 – 26 gadi), projektam MyLifeChange izvirzīts mērķis izveidot darbības modeli tālākai projekta MyLifeChange rezultātu izplatīšanai pēc tā noslēguma. Ar šādu pieeju projekta MyLifeChange ietvaros tiks sasniegti trīs „Eiropa 2020” stratēģijas izvirzītie mērķi - gudra, ilgtspējīga un aptverošu izaugsme. Pievēršoties vienam no galvenajiem veselības aprūpes apdraudējumiem – ne-infekcijas slimību pieaugumam, projekts MyLifeChange sekmēs kopējā mērķa sasniegšanu – iedzīvotāju veselības un sociālās labklājības uzlabošanu. Ņemot vērā faktu, ka ne-infekciju slimības veido vienu no lielākajām nacionālo veselības sistēmu izdevumu sadaļām, tiks izmantotas inovatīvas profilakses pieejas, kas sniegs divas lielas priekšrocības:

1) cilvēkiem, saglabājot savu veselību, ir lielāka iespēja arvien ilgstošāku laika periodu palikt aktīviem darba tirgū;

2) nacionālo veselības aprūpes izdevumu samazināšana grupai, kuru ietekmēs projekts MyLifeChange.

Fokusa mērķa grupā iekļaujot 14-16 gadus vecus jauniešus, kuri dzīvo ģimenēs ar zemu ienākumu līmeni, projekts MyLifeChange ietver arī veselības sociālos aspektus. Pašlaik pastāv nevienlīdzība sniegto veselības aprūpes pakalpojumu pieejamībā raugoties gan no pacientu finansiālā nodrošinājuma (līdzmaksājumi, ceļa izdevumi), gan arī no pacienta dzīves vietas (laukos vai pilsētās). Nevienlīdzības samazināšana kā faktors kļūst arvien svarīgāks izaicinājums Baltijas jūras reģiona valstu reģionālās attīstības projektos. E –veselības tehnoloģijas var palīdzēt padarīt veselības aprūpi pieejamāku visiem cilvēkiem, neatkarīgi no viņu ienākumiem un sociālā statusa.

Pašlaik Latvijā, salīdzinot ar citām ES valstīm, ir procentuāli liels skaits maznodrošinātu gados jaunu cilvēku, kuri depresīvā stāvokļa dēļ nav konkurētspējīgi darba tirgū un kuriem ir nepieciešama savlaicīga veselības aprūpe. Ieviešot projekta MyLifeChange inovatīvos IT risinājumus praksē, tiks daļēji atslogoti primārās veselības aprūpes pakalpojumu sniedzēji. Maznodrošināto, gados jauno cilvēku dzīvesveids uzlabosies un paaugstināsies viņu spēja ne tikai iesaistīties darba tirgū, bet arī radīt jaunas darba vietas, kas ir būtiski visu valstu ekonomikām.

Seed Money Facility projekta MyLifeChange granta līgums (noslēgts 2014.gada 14.martā starp Šlēzvigas – Holšteinas investīciju banku (Investitionsbank Schleswig – Holstein, Fleethörn) (Vācija) un Flensburgas universitāti (Vācija)) paredz, ka kopējais finansējums NVD laika posmā no 2014.gada 23.janvāra līdz 2015.gada 22.janvārim ir 15 000 EUR, t.sk. 12 750 EUR ES finansējums un 2 250 EUR NVD līdzfinansējums (skatīt 2.tabulu).

2.tabula

**Seed Money Facility projekta MyLifeChange realizācijai plānotais finansējums, EUR**

|  |  |  |  |
| --- | --- | --- | --- |
|  |  | tai skaitā | |
|  | Kopā | **ES finansējums, 85%** | **Papildus nepieciešamā līdzfinansējuma daļa, 15%** |
| Atlīdzība (EKK 1000), t.sk. | 4 895 | 4 161 | 734 |
| Atalgojums (EKK 1100) | 3 960 | 3 366 | 594 |
| Darba devēja valsts sociālās apdrošināšanas obligātās iemaksas (EKK 1210) | 935 | 795 | 140 |
| Preces un pakalpojumi (EKK 2000) | 10 105 | 8 589 | 1 516 |
| **KOPĀ** | **15 000** | **12 750** | **2 250** |

Atbilstoši Seed Money Facility rokasgrāmatai (Manual[[4]](#footnote-4)) Seed Money Facility projekta MyLifeChange īstenošanā NVD darbinieku stundas likme, tai skaitā arī tādi izdevumi kā telpu noma un komunālie maksājumi, noteikta 11,00 EUR stundā. Lai ievērotu Ministru kabineta 2013.gada 29.janvāra noteikumus Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” atalgojuma noteikšanā, projekta īstenošanā iesaistītajiem darbiniekiem tiek noteikta likme 8,25 EUR stundā jeb 10,20 EUR stundā, ieskaitot darba devēja obligātās sociālās apdrošināšanas iemaksas. Starpība 0,80 EUR apmērā tiek novirzīta uz pozīciju „Preces un pakalpojumi” īres maksas un komunālo pakalpojumu nomaksai. Pozīcijas „Preces un pakalpojumi” izdevumi ir paredzēti komandējumiem, semināru un sanāksmju organizēšanai, kā arī īres maksai un komunālo pakalpojumu nomaksai. Ir paredzēti komandējumi projekta vadības grupas sanāksmēm, potenciālo konsorcija partneru apmeklējumi, kā arī pilotprojekta vietu izpēte Latvijā. Seed Money Facility projekta MyLifeChange gala semināru un galvenā projekta partneru konsorcija sanāksme arī paredzēta Rīgā. NVD nodrošina arī visus ārpakalpojumus, kas saistīti ar dokumentu tulkošanu, komunikāciju un projekta popularizēšanu.

Seed Money Facility projekta MyLifeChange realizācijā ir iesaistīti divi NVD darbinieki – Seed Money Facility projekta vadītājs un vecākais eksperts.

**III Turpmākā rīcība**

Abu projektu rezultāti ir orientēti uz veselības aprūpes finanšu līdzekļu racionālāku izlietojumu un modernu tehnoloģiju pielietojumu šī mērķa sasniegšanai.

Dalība Seed Money Facility projektos nodrošina iespēju iegūt ne tikai jaunāko informāciju par citu valstu pieredzi racionālas veselības aprūpes sistēmas veidošanā, bet arī iesaistīties to veidošanā. NVD jau ir iepriekšēja pieredze Baltijas jūras reģiona transnacionālās sadarbības programmas projektu (projekts ImPrim un projekts PrimCareIT) īstenošanā un uz zinātniskiem pierādījumiem balstītu un labākajai starptautiskajai praksei atbilstošu priekšlikumu sagatavošanā veselības aprūpes un sabiedrības veselības politikas veidošanai Latvijā.

Lai NVD varētu veiksmīgi nodrošināt dalību EUSBSR Seed Money Facility projektā INTEGBALT un Seed money Facility projektā MyLifeChange, kuru rezultāts būtu iespēja piedalīties ES līdzfinansētos projektos, kas savukārt būtiski ietekmētu veselības aprūpes sistēmas efektivitāti ierobežota finansējuma apstākļos, ir nepieciešams papildus finansējums līdzfinansējuma nodrošināšanai 2014.gadā 4 818 EUR apmērā, kura piešķiršanai, atbilstoši Likuma par budžetu un finanšu vadību 24.panta trešajai daļai, ir nepieciešams attiecīgs Ministru kabineta lēmums.

Veselības ministre I.Circene

13.06.2014 12:38

1 841

Elīna Praudiņa

tālr. 67876045

[Elina.Praudina@vm.gov.lv](mailto:Elina.Praudina@vm.gov.lv)

1. Balstoties uz 2006. gada 16. novembra ES Parlamenta rezolūciju, 2007. gada 14. decembrī Eiropadome aicināja Eiropas Komisiju izstrādāt Stratēģiju Baltijas jūras reģionam. 2009. gada 10. jūnijā Eiropas Komisija pieņēma [paziņojumu](http://ec.europa.eu/regional_policy/sources/docoffic/official/communic/baltic/com_baltic_lv.pdf) (<http://ec.europa.eu/regional_policy/sources/docoffic/official/communic/baltic/com_baltic_lv.pdf>) par ES Stratēģiju Baltijas jūras reģionam ar Rīcības plānu tās īstenošanai. Stratēģija tika pieņemta 2009. gada oktobra Eiropadomē. Eiropas Savienības stratēģijas Baltijas jūras reģionam (EUSBSR) mājas lapa: <http://www.balticsea-region-strategy.eu/> [↑](#footnote-ref-1)
2. Eiropas Savienības stratēģijas Baltijas jūras reģionam Projektu izstrādāšanas instrumenta (Seed Money Facility) mājas lapa: <http://seed.eusbsr.eu/> [↑](#footnote-ref-2)
3. Seed Money Facility Manual, 2013.gada februāris: <http://seed.eusbsr.eu/images/downloads/2013.03.15_Facility%20Manual_FINAL.pdf> [↑](#footnote-ref-3)
4. Seed Money Facility Manual, 2013.gada februāris: <http://seed.eusbsr.eu/images/downloads/2013.03.15_Facility%20Manual_FINAL.pdf> [↑](#footnote-ref-4)